User:Clerissa b fernandes/sandbox

ಸೊಸೆಪಾಳ್ಯದ ಸಂತ ಜೋಸೆಫರ ದೇವಾಲಯ ಬೆಂಗಳೂರು ಮಹಾಧರ್ಮಕ್ಷೇತ್ರದ ಚಿಕ್ಕಬಳ್ಳಾಪುರ ಸಂತ ಫ್ರಾನ್ಸಿಸ್ ಕ್ಸೇವಿಯರ್ ಧರ್ಮ ಕೇಂದ್ರಕ್ಕೆ ಸೇರಿದ ಉಪಕೇಂದ್ರವಾದ ಸೂಸೆಪಾಳ್ಯವು ೧೩೭ ವರ್ಷಗಳ ಚಾರಿತ್ರಿಕ ಪರಂಪರೆಯನ್ನು ಹೊಂದಿದೆ. ಅಂದಿನ ಕಾಲದಲ್ಲಿ ಜನರು ಬೆಟ್ಟಗಳ ತಪ್ಪಲಲ್ಲಿ ವಾಸಿಸುತ್ತಿದ್ದರು. ಆ ಊರಿನ ಹಿಂದಿನ ಹೆಸರು ನಲ್ಲೆನಹಳ್ಳಿ. ಬಹುತೇಕ ಹಿಂದೂಗಳೇ ವಾಸಿಸುತ್ತಿದ್ದ ಈ ಊರಿಗೆ ಕ್ರಿ.ಶ ೧೮೭೮ರಲ್ಲಿ ಫ್ರೆಂಚ್ ಗುರುಗಳ ಆಗಮನವಾಯಿತು. ಇಲ್ಲಿನ ಜನತೆಗೆ ಕ್ರಿಸ್ತನ ಶುಭಸಂದೇಶ ಮೌಲ್ಯಗಳನ್ನು ಬೋಧಿಸಿ, ಪ್ರಾರ್ಥನೆಗಳನ್ನು ಕಲಿಸಿ, ವಿಶ್ವಾಸದ ಬುನಾದಿಯನ್ನು ಹಾಕಿದರು. ಇಲ್ಲಿಯೇ ಸಂತ ಜೋಸೆಫೆರ ಒಂದು ಚಿಕ್ಕ ದೇವಾಲಯವನ್ನು ಕಟ್ಟಿದರು. ಆಗಿನ ಕಾಲದಲ್ಲಿ ಊಟಕ್ಕೂ ಗತಿ ಇಲ್ಲದಿದ್ದಾಗ ಕಡುಬಡತನದಲ್ಲಿದ್ದವರಿಗೆ ಗುರುಗಳು ವಿದೇಶದಿಂದ ತರಿಸಿದ ಆಹಾರ ಧಾನ್ಯಗಳನ್ನು ಹಂಚುತ್ತಿದ್ದರಲ್ಲದೆ, ತಂಗಲು ಮನೆಗಳನ್ನೂ ನಿರ್ಮಿಸಿಕೊಟ್ಟರು. ಇವರ ಔದಾರ್ಯವನ್ನು ಇಲ್ಲಿನ ಜನರು ಇಂದಿಗೂ ಕೃತಜ್ಞತೆಯಿಂದ ನೆನೆಯುತ್ತಾರೆ. ಸಂತ ಜೋಸೆಪರ ದೇವಾಲಯವು ಹೊಂದಿದ್ದು ಇದು ಫ್ರೆಂಚ್ ಶೈಲಿಯಲ್ಲಿ ನಿರ್ಮಿಸಲ್ಪಟ್ಟಿದೆ. ಗೋಡೆಗಳು ಗಾರೆಸುಣ್ಣದಿಂದ ನಿರ್ಮಿತವಾಗಿವೆ. ದೇವಾಲಯದ ಒಳಭಾಗದ ಬಲಿಪೀಠವು ಮರದಿಂದ ಮಾಡಲಾಗಿದ್ದು, ದೇವಾಲಯದಲ್ಲಿರುವ ವಿದೇಶಿ ಸ್ವರೂಪಗಳು ಬಹು ಆಕರ್ಷಕವಾಗಿವೆ. ಸೂಸೆಪಾಳ್ಯದ ಅತ್ಯಂತ ಮುಖ್ಯವಾದ ವೈಶಿಶ್ಟ್ಯ ಶಿಲುಬೆ ಬೆಟ್ಟದ ಆಚರಣೆ. ಊರಿಗೆ ಸ್ವಲ್ಪ ದೂರದಲ್ಲಿಯೇ ಇರುವ ಶಿಲುಬೆಯ ಬೆಟ್ಟ ಧ್ಯಾನಯೋಗ್ಯ ಸ್ಥಳವಾಗಿದ್ದು, ಭಕ್ತಾದಿಗಳನ್ನು ಸ್ವಾಗತಿಸುತ್ತಿದೆ. ೨೦೧೩ರಿಂದ ಪ್ರತಿ ತಪಸ್ಸು ಕಾಲದ ಅಂತ್ಯದಲ್ಲಿ ಗರಿಗಳ ಭಾನುವಾರದಂದು ಇಲ್ಲಿ ಸಿಲುಬೆ ಬೆಟ್ಟದ ಹಬ್ಬವನ್ನು ಆಚರಿಸುವ ಪರಿಪಾಠ ಪ್ರಾರಂಭವಾಗಿದೆ. ಶಿಲುಬೆ ಬೆಟ್ಟದ ಹಬ್ಬವನ್ನು ಸೂಸೆಪಾಳ್ಯದ ಗ್ರಾಮಸ್ಥರು ದೊಡ್ಡ ಹಬ್ಬವಾಗಿ ಆಚರಿಸುತ್ತಾರೆ. ಈ ಹಬ್ಬಕ್ಕೆ ಭಕ್ತಾದಿಗಳು ಮಾತ್ರವಲ್ಲದೆ ಮರಗಿಡಗಳೂ ಸಹ ಹೊಸ ಚಿಗುರಿನ ಎಲೆಗಳಿಂದ ತಯಾರಾಗಿ ನಿಂತಿವೆಯೋ ಎಂಬಂತೆ ತೋರುತ್ತದೆ. ಹಬ್ಬದ ದಿನದಂದು ಕಥೋಲಿಕ ಕ್ರೈಸ್ತರು ಮಾತ್ರವಲ್ಲದೆ, ಸಿ.ಎಸ್.ಐ. ಸಭೆಯವರು, ಅನ್ಯಧರ್ಮಿಯರೂ ಭಕ್ತಾದಿಗಳ ಜನಸಾಗರವೇ ಸಾವಿರ ಸಂಖ್ಯೆಯಲ್ಲಿ ಸೇರುವುದು ವಿಶೇಷ. ಗ್ರಾಮಸ್ಥರೇ ಯೆಹೂದ್ಯತಂತೆ ವೇಷಭೂಷಣಗಳನ್ನು ಧರಿಸಿ ಯೇಸುಕ್ರಿಸ್ತರ ಪಾಡುಗಳ ಜೀವಂತ ಶಿಲುಬೆ ಹಾದಿ ನಾಟಕ ಪ್ರದರ್ಶಿಸುತ್ತಾರೆ. ಪ್ರಾರಂಭದಲ್ಲಿ ಕತ್ತೆಯ ಮೇಲೆ ಯೇಸುವನ್ನು ಮೆರವಣಿಗೆಯಲ್ಲಿ ಜೈಕಾರ ಘೋಷಣೆಗಳೊಂದಿಗೆ ಕರೆತಂದ ನಂತರ ದೇವಾಲಯದಿಂದ ಬೆಟ್ಟಕ್ಕೆ ಶಿಲುಬೆ ಹಾದಿ ಆರಂಭವಾಗುತ್ತದೆ. ದಾರಿಯುದ್ದಕ್ಕೂ ಹದಿನಾಲ್ಕು ಸ್ಥಳಗಳಲ್ಲಿ ಕಲ್ಲಿನ ಶಿಲುಬೆಗಳನ್ನು ನಿಲ್ಲಿಸಲಾಗಿದ್ದು ಪ್ರತಿ ಹಂತದಲ್ಲಿಯೂ ಪಾತ್ರಧಾರಿಗಳು ಯೇಸುವಿನ ಪಾಡುಗಳ ದೃಶ್ಯಗಳನ್ನು ಕಣ್ಣಿಗೆ ಕಟ್ಟಿದಂತೆ ಅಭಿನಯಿಸುವರು. ಜನರೂ ಸಹ ಭಕ್ತಿಯಿಂದ ಕ್ರಿಸ್ತಯೇಸುವಿನ ಶಿಲುಬೆಯ ಹಾದಿಯಲ್ಲಿ ಸಾಗುವರು. ಬೆಟ್ಟದ ಮೇಲೆ ಭಕ್ತಾದಿಗಳು ಕುಳಿತುಕೊಳ್ಳಲು ವಿಸ್ತಾರವಾದ ಜಾಗ ಹೊಂದಿದೆ. ಶಿಲುಬೆ ಹಾದಿ ಆಚರಣೆ ಮುಕ್ತಾಯಗೊಂಡ ನಂತರ ಗುರುಗಳು ಬಲಿಪೂಜೆಯನ್ನರ್ಪಿಸುವರು. ಶಿಲುಬೆ ಬೆಟ್ಟವು ಭಕ್ತಾದಿಗಳಿಗೆ ಹಾಗೂ ಕಷ್ಟದಲ್ಲಿರುವರಿಗೆ ಸಾಂತ್ವನ ನೀಡುವ ಬೆಟ್ಟವಾಗಿದೆ. ಇತ್ತೀಚೆಗೆ ಸ್ವಾಮಿ ಜ್ಞಾನಮಣಿ ರಾಯ್ಸ್ ರವರ ನೇತೃತ್ವದಲ್ಲಿ ೨೪ ಅಡಿಗಳಷ್ಟು ಎತ್ತರವಾದ ಶಿಲುಬೆ ನಿರ್ಮಾಣವಾಗಿದ್ದು ಸರ್ವರನ್ನೂ ಕೈಬೀಸಿ ಕರೆಯುತ್ತಿದೆ. ಇಲ್ಲಿ ಬೇಡಿಕೊಂಡವರಿಗೆ ಹಲವಾರು ಅದ್ಭುತಗಳು ನಡೆದಿವೆ. ನಡೆಯುತ್ತಲೂ ಇವೆ. ಕೆಲ ವರ್ಷಗಳ ಹಿಂದೆ ಸೂಸೆಪಾಳ್ಯ ಸ್ವತಂತ್ರ ಧರ್ಮಕೇಂದ್ರವಾಗಿತ್ತು. ವಂದನೀಯ ಸ್ವಾಮಿಗಳಾದ ಲೂಯಿಸ್, ಎನ್.ಸಿ. ಜೋಸೆಫ್, ಸ್ಟ್ಯಾನಿ ಬ್ಯಾಪ್ಟಿಸ್ಟ್, ಚೌರಿಮುತ್ತು, ಜೆ. ಆರೋಕ್ಯದಾಸ್, ಜಾನ್ ಅಬ್ರಾಹಮ್, ರಾಜಕುಮಾರ್, ರಾಜಾ ರಾವ್, ಟೆರೆನ್ಸ್ ಮ್ಯಾಥ್ಯೂ, ಪಿ. ಆರೋಗ್ಯದಾಸ್ಮ್ ಆರ್.ಪಿ. ಮೋಸೆಸ್ ಈ ಧರ್ಮಕೇಂದ್ರದಲ್ಲಿ ಸೇವೆ ಸಲ್ಲಿಸಿದ್ದಾರೆ. ಆದರೆ ೨೦೦೭ರಿಂದೀಚೆಗೆ ಇಲ್ಲಿಗೆ ಗುರುಗಳ ನೇಮಕವಾಗಿಲ್ಲ. ಸುಮಾರು ೮೦ಕ್ಕೂ ಹೆಚ್ಚು ಕುಟುಂಬಗಳಿರುವ ಸೂಸೆಪಾಳ್ಯ ಧರ್ಮಕೇಂದ್ರ ಅನ್ಯಧರ್ಮೀಯ ಗ್ರಾಮಗಳ ನಡುವೆ ದೀಪವಾಗಿ ಬೆಳಗಲು ಸೂಕ್ತ ಮಾರ್ಗದರ್ಶಕರ ಅಗತ್ಯವಿದೆ.